Siittimen verenkierron tutkimus

Sinulle on varattu ultraäänitutkimus, jossa tutkitaan lääkeaineen (Caverject® dual) avulla siittimen verenkiertoa. Tutkimuksessa ei käytetä röntgensäteitä eikä jodipitoista varjoainetta.

Tutkimukseen valmistautuminen

Esivalmisteluja ei ole, joten voit syödä, juoda ja ottaa lääkkeet normaalisti.

Tutkimuksen suorittaminen

Ultraäänitutkimus kestää n. 30 minuuttia.

Röntgenhoitaja valmistelee sinut tutkimukseen. Röntgenlääkäri suorittaa tutkimuksen ja antaa lausunnon.

Tutkimuksen ajan olet makuulla tutkittava kehonosa paljaana. Ennen tutkimusta röntgenlääkäri pistää siittimen juureen lääkeainetta (Caverject® dual), joka aiheuttaa verivirtauksen kiihtymisen ja siittimen jäykistymisen. Tämän jälkeen ihon pintaan levitetään huoneenlämpöistä, vesiliukoista hyytelöä. Ultraäänikuvan aikaansaamiseksi iholla liikutetaan kevyesti pientä anturia. Ultraäänitutkimus on toiminnallinen, joten siinä tutkitaan siittimen verenkiertoa erektion aikana.

Tutkimuksen jälkeen huomioitavaa

Tutkimuksen jälkeen ei ole rajoituksia. Siittimen sisäiset lääkeinjektiot voivat joskus aiheuttaa ylipitkän, laukeamattoman erektion. Pitkittynyt erektio loppuu yleensä hikisen jumpan ja kylmän suihkun avulla. Jos erektio kestää kuitenkin yli neljä tuntia, ota yhteys virka-aikana urologian poliklinikkaan puh. (08) 315 2441 tai (08) 315 6260 ja päivystysaikana Päivystysapu-neuvontanumeroon puh. 116117. Lääkäri saa tilanteen laukeamaan ruiskuttamalla paisuvaiskudokseen vastalääkettä (Effortil 0,5mg) tai imemällä sieltä ruiskulla verta.

Tutkimustulokset saat hoitavalta lääkäriltä.

Yhteystiedot

 Oulun yliopistollisen sairaalan F-kuvantaminen, sisäänkäynti N (Kajaanintie 50, Oulu) tai G (Kiviharjuntie 9, Oulu), sijainti N4, 1. kerros, aula 2.

Mikäli haluat lisätietoja sinulle suunnitellusta ultraäänitutkimuksesta, soita F-kuvantaminen puh. (08) 315 3277